**Pravila in pogoji, ki urejajo nagradni foto natečaj z naslovom: 100 let šolstva skozi moje oči**

*Osnovna šola XIV. divizije Senovo* (v nadaljevanju organizator) v sodelovanju s podjetjem *Foto Colarič, Boštjan Colarič s.p.*  (sponzor) razpisuje nagradni fotografski natečaj z naslovom **#100LetŠolstvaSkoziMojeOči** (v nadaljevanju nagradni natečaj) od 3. 10. 2023 do vključno 23. 10. 2023. Namen nagradnega natečaja je s fotografijo obeležiti in počastiti 100-letnico šolstva na Senovem.

S temi pravili in pogoji organizator in sponzor določata tudi pravice, obveznosti in pogoje za sodelovanje v nagradnem natečaju.

**Način sodelovanja**

V nagradnem natečaju lahko sodelujejo fizične osebe (v nadaljevanju: udeleženci), ki so državljani Republike Slovenije oziroma imajo sedež v Republiki Sloveniji in ki se prijavijo za sodelovanje v nagradnem natečaju.

S prijavo v nagradni natečaj udeleženec soglaša s temi pravili sodelovanja v nagradnem natečaju in pod pogoji, navedenimi v teh pravilih.

Za natečaj pridejo v poštev fotografije s tematiko šolstva v domačem kraju, šolo, kulturnih lepot ter dejavnosti človeka v njej in šolskem okolišu. Natečaja se lahko udeležijo vsi, ki jim fotografiranje ni edina ali poklicna dejavnost, razen članov Osnovne šole XIV. divizije Senovo in njihovih zunanjih sodelavcev. V nagradnem natečaju lahko sodelujejo, vendar ne morejo biti nagrajeni, zaposleni na OŠ Senovo in Foto Colarič.

Vsak udeleženec natečaja lahko predloži do tri fotografije v najvišji ločljivosti (priporočena ločljivost slik je 300 dpi in največ do 20MB velikost slike), ki jih pošljite na elektronski naslov *foto.natecaj@ossenovo.si* najkasneje do 23. oktobra 2023, v sporočilu navedite kontakte podatke avtorja (ime, priimek, e-poštni naslov), lokacijo posnetka in kratek opis fotografije.

**Ocenjevanje in objava del**

Del ocen bo prispevalo glasovanje na socialnem omrežju Facebook, kjer bodo najbolj »všečkane« fotografije prijele dodatne točke pri ocenjevanju. Ocenjevalna komisija bo nato izbrala tri najboljše fotografije (od posameznega avtorja samo eno), ki bodo nagrajene s praktičnimi nagradami in v velikem formatu objavljene v avli doma XIV. divizije.

S poslanim elektronskim sporočilom se udeleženec strinja, da bodo oddana dela, če bodo nagrajena, razstavljena v avli doma XIV. divizije in na spletnih mestih Osnovne šole XIV. divizije Senovo in podjetja Foto Colarič, Boštjan Colarič s.p. S sodelovanjem v nagradnem natečaju se udeleženci strinjajo s tem, da se njihovi podatki (ime, priimek), če bo njihova fotografija nagrajena, objavijo na spletni strani in družabnih omrežjih organizatorja in soorganizatorjev.

**Podelitev nagrad**

Ocenjevalna komisija, ki jo sestavljajo predstavnik podjetja Foto Colarič, Boštjan Colarič s.p., dva člana učiteljskega zbora OŠ Senovo in en član sveta staršev, bo podelila praktične nagrade v sponzorstvu podjetja Foto Colarič, Boštjan Colarič s.p. za naslednja mesta:

1. mesto na fotografskem natečaju

2. mesto na fotografskem natečaju

3. mesto na fotografskem natečaju

Pri podeljevanju nagrad sodelujejo vsi udeleženci, ki v času trajanja nagradnega natečaja pošljejo elektronsko sporočilo s fotografijo in pripišejo podatke: ime, priimek, e-poštni naslov, lokacijo posnetka in kratek opis fotografije. Vsak udeleženec nagradnega natečaja lahko prejme le eno nagrado in je lahko nagrajen samo enkrat ne glede na število oddanih fotografij. Podeljene bodo 3 nagrade.

Razglasitev končnih rezultatov bo do 30. 10. 2023 v prostorih organizatorja. Razglasitev ne bo javna. O razglasitvi zmagovalcev in podelitvi nagrad se vodi zapisnik, ki vsebuje podatke o: datumu, uri in kraju razglasitve zmagovalcev, navzočih osebah, poteku razglasitve, nagrajencih ter uri zaključka razglasitve nagradnega natečaja. Zapisnik podpišejo vsi člani komisije. Razglasitev zmagovalcev in podelitev nagrad sta dokončna in na rezultate pritožba ni možna.

**Obveščanje nagrajencev in prevzem nagrade**

Nagrajenci bodo o nagradi in načinu prevzema nagrade obveščeni po e-pošti najpozneje v 10 dneh po razglasitvi nagrajencev, seznam nagrajencev pa bo najpozneje v 3 dneh po razglasitvi zmagovalcev objavljen na spletni strani Osnovne šole XIV. divizije Senovo in socialnem omrežju Facebook ter na spletnih omrežjih podjetja Foto Colarič.

Nagrajenci se morajo na obvestilo odzvati v roku 14 dni. V primeru, da se v tem roku ne odzovejo, izgubijo pravico do nagrade in nagrada zapade oz. se podeli naslednjim sodelujočim.

Nagrajenec mora za prevzem nagrade organizatorju predložiti:

• osebni dokument (osebno izkaznico ali potni list)

Če nagrajenec nagrade na podelitvi (24. 11. 2023 – osrednja prireditev ob 100-letnici šolstva na Senovem) ne prevzame ali se je ne more udeležiti ima čas da nagrado prevzame najkasneje do 8. 12. 2023. V kolikor nagrade nagrajenec ne prevzame, izgubi pravico do nje, brez pravice do kakršnegakoli drugega ali drugačnega nadomestila. Nagrade ni mogoče zamenjati za gotovino ali drugo nagrado, denarno izplačilo nagrade ni mogoče, niti je ni mogoče prenesti na tretjo osebo.

**Zasebnost in varstvo podatkov**

S sodelovanjem v nagradnem natečaju uporabnik privoli, da se njegovi osebni podatki, ki jih je posredoval v tem nagradnem natečaju, vključijo v zbirko podatkov o uporabnikih in naročnikih organizatorja in da se ti podatki obdelujejo za potrebe obveščanja udeležencev o nagradnem natečaju in obveščanje nagrajencev. Podatki udeležencev se izbrišejo v enem letu po končanem natečaju.

V času upravljanja osebnih podatkov ima posameznik možnost vpogleda, prepisa, kopiranja, dopolnitve, popravka, blokiranja in izbrisa osebnih podatkov v zbirki podatkov, skladno z veljavnimi predpisi. Udeleženec lahko od organizatorja kadarkoli zahteva, da v 15 dneh trajno ali začasno preneha uporabljati njegove osebne podatke. Soglasje lahko kadar koli trajno ali začasno prekliče po elektronski pošti foto.natecaj@ossenovo.si.

Uporabnik nagradnega natečaja organizatorju dovoljuje, da do preklica vodi, vzdržuje in obdeluje zbirko zbranih osebnih podatkov uporabnika v skladu z Zakonom o varovanju osebnih podatkov. Organizator zagotavlja varstvo osebnih podatkov po zakonu. Organizator nagradnega natečaja se obvezuje, da bo s posredovanimi podatki ravnal skrbno in v skladu z Zakonom o varstvu osebnih podatkov. Organizator bo uporabljal posredovane podatke izključno v namen, kot je razvidno in opisano v teh pravilih.

**Avtorstvo**

Uporabnik jamči organizatorju, da so vsebine, ki jih je oz. jih bo organizatorju izročil, njegova lastna in izvirna avtorska dela, oziroma da ima na delih ustrezne pravice in da z njihovo izročitvijo in prenosom pravic organizatorju ne krši avtorskih in drugih pravic tretjih oseb.

Avtorji za predložena dela zadržite avtorske pravice, organizator in sponzor pa pridobita pravico uporabljati poslane fotografije za promocijske namene, natečaje in prihodnjih dogodkov.

**Končne določbe**

Organizator in sponzor nagradnega natečaja ne odgovarjata za morebitno škodo, nastalo zaradi tehničnih težav pri operaterju omrežja oziroma zaradi napak pri internetnih povezavah oziroma zaradi tehničnih težav, do katerih lahko pride zaradi napak v delovanju nagradnega natečaja.

Udeležencem nagradnega natečaja sta zagotovljeni podpora in pomoč na elektronskem naslovu *foto.natecaj@ossenovo.si*.

Za vsa vprašanja, ki se lahko pojavijo v zvezi z nagradnim natečajem in niso urejena s temi pravili, daje ustrezna tolmačenja komisija organizatorja. Odločitev komisije o vseh vprašanjih v zvezi s tem nagradnim natečajem ter s povezanimi pravili je dokončna, velja za vse udeležence in nanjo ni mogoča pritožba.

Pravila nagradnega natečaja so dostopna na spletni strani na www.ossenovo.si.

Senovo, 3. 10. 2023